BG Официален вестник на Европейския съюз L 260/31

НАСОКИ НА ЕВРОПЕЙСКАТА ЦЕНТРАЛНА БАНКА

от 17 септември 2009 година

за изменение на Насоки ЕЦБ/2007/2 относно Трансевропейската автоматизирана система за брутен сетълмент на експресни преводи в реално време (TARGET2)

(ЕЦБ/2009/21)

(2009/734/ЕО)

УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,

като взе предвид Договора за създаване на Европейската общност, и по-специално член 105, параграф 2, първо и четвърто тире от него,

като взе предвид Устава на Европейската система на централните банки и на Европейската централна банка, и по-специално член 3.1 и членове 17, 18 и 22 от него,

като има предвид, че:

(1) Управителният съвет на Европейската централна банка (ЕЦБ) прие Насоки ЕЦБ/2007/2 от 26 април 2007 г. относно Трансевропейската автоматизирана система за брутен сетълмент на експресни преводи в реално време (TARGET2) (1), уреждащи TARGET2, която се характеризира с обща техническа платформа, наричана единна съвместна платформа (ЕСП).

(2) Следва да се извършат изменения на Насоки ЕЦБ/2007/2: а) с оглед на новата версия на ЕСП; б) за да се изяснят специфичните принципи на надзор относно местонахождението, които лицата, предлагащи услуги в евро, са задължени да спазват; в) за да се въведе дерогация по отношение на двустранните споразумения със спомагателните системи, които откриват сметки в платежен модул и не могат да бъдат предмет на залог или прихващане на вземания; г) за да отразят редица други технически и редакционни подобрения и пояснения; и д) за да заличат разпоредбите, отнасящи се до миграцията към TARGET2, които не се прилагат повече,

ПРИЕ НАСТОЯЩИТЕ НАСОКИ:

Член 1

Насоки ЕЦБ/2007/2 се изменят, както следва:

1. Определението за „спомагателна система“ в член 2 се заменя със следното: „— „спомагателна система“ е система, управлявана от лице, установено в ЕИП, което е обект на надзор от страна на компетентен орган и изпълнява надзорните изисквания по отношение на местонахождението на инфраструктури, предлагащи услуги в евро, както са съответно изменени и публикувани на уебсайта на ЕЦБ, (2), в която система се извършва обмен и/или клиринг на плащания и/или финансови инструменти, докато сетълментът на възникващите в резултат от това парични задължения се извършва в TARGET2 в съответствие с настоящите насоки и двустранното споразумение между спомагателната система и съответната ЦБ на Евросистемата,

2. В член 8 се добавя следният параграф 4: „4. Чрез дерогация от параграф 3, двустранните споразумения със спомагателните системи, които използват интерфейса на участник, но само извършват сетълмент на плащания в полза на техните клиенти, съответстват на: а) приложение II, с изключение на дял V, член 36 и допълнения VI и VII; и б) член 18 от приложение IV.“

3. Член 13 се заличава.

4. Член 15 се заменя със следния текст: „Член 15 Допълнителни и преходни разпоредби 1. Сметките, открити извън платежния модул от участваща НЦБ за кредитни институции и спомагателни системи, се уреждат от правилата на такава участваща НЦБ, при спазване на разпоредбите на настоящите насоки относно вътрешните сметки и други решения на Управителния съвет. Сметките, открити извън платежния модул от участваща НЦБ, за лица, различни от кредитни институции и спомагателни системи, се уреждат от правилата на такава участваща НЦБ. 2. През преходния си период всяка ЦБ на Евросистемата може да продължи да извършва сетълмент на плащания и други транзакции по своите вътрешни сметки, включително на: а) плащания между кредитни институции; б) плащания между кредитни институции и спомагателни системи; и в) плащания във връзка с операциите на отворения пазар на Евросистемата. 3. С изтичането на преходния период се прекратява: a) регистрацията като адресат с BIC от ЦБ на Евросистемата по отношение на лицата, посочени в член 4, параграф 1, букви а) и б) от приложение II; б) индиректното участие при ЦБ на Евросистемата; и в) сетълмента по вътрешните сметки на всички плащания, посочени в параграф 2, букви а) —в).“

5. Приложения II, III и IV към Насоки ЕЦБ/2007/2 се изменят в съответствие с приложението към настоящите насоки.

Член 2

Влизане в сила

1. Настоящите насоки влизат в сила на 22 септември 2009 г.

2. Член 1, параграф 1 и параграф 1, алинея 1, буква а), параграф 1, алинея 2 и параграф 2 от приложението към настоящите насоки се прилагат от 23 октомври 2009 г.

3. Останалите разпоредби от настоящите насоки се прилагат от 23 ноември 2009 г.

Член 3

Адресати и мерки за изпълнение

1. Настоящите насоки се прилагат за всички централни банки от Евросистемата.

2. Националните централни банки на държавите-членки, които са приели еврото, изпращат на ЕЦБ до 9 октомври 2009 г. мерките, чрез които възнамеряват да спазват настоящите насоки.

Съставено във Франкфурт на Майн на 17 септември 2009 година. За Управителния съвет на ЕЦБ Председател на ЕЦБ Jean-Claude TRICHET

(1) ОВ L 237, 8.9.2007 г., стр. 1.

(2) Настоящата политика на Евросистемата по отношение на местонахождението на инфраструктурите е изложена в следните декларации, които са достъпни на уебсайта на ЕЦБ www.ecb.europa.eu: а) „Policy statement on euro payment and settlement systems located outside the euro area“ от 3 ноември 1998 г.; б) „The Eurosystem’s policy line with regard to consolidation in central counterparty clearing“ от 27 септември 2001 г.; в) „The Eurosystem policy principles on the location and operation of infrastructures settling in euro-denominated payment transactions“ от 19 юли 2007 г.; и г) „The Eurosystem policy principles on the location and operation of infrastructures settling euro-denominated payment transactions: specification of „legally and operationally located in the euro area“ “ от 20 ноември 2008 г.“.